Tronkstraf vir 'kruieplukker' met wapen in wildtuin | Maroela Media
Die Paul Kruger-hek. (Foto: greater.krugerpark.co.za)
Die Skukuza-streekhof het 'n man wat onder meer met 'n vuurwapen en ammunisie in die Krugerwildtuin betrap is, 20 jaar lank tronk toe gestuur.
Carlos Sithole (38) het volgehou hy was besig om kruie te pluk as deel van sy opleiding as tradisionele geneser toe hy in 2017 in hegtenis geneem is.
Monica Nyuswa, die nasionale vervolgingsgesag (NVG) se woordvoerder in Mpumalanga, het gesê wildbewaarders het Sithole en twee makkers in die wildtuin betrap. Sithole het 'n vuurwapen op hulle gerig en is gewond toe die bewaarders uit selfverdediging op hom gevuur het.
Sy twee medepligtiges het weggekom, maar Sithole is in hegtenis geneem.
Hy het tydens die verhoor gesê hy is vals beskuldig.
Landdros BM Lesufi het Sithole skuldig bevind aan betreding, die onwettige besit van 'n vuurwapen, die besit van 'n vuurwapen met die doel om 'n misdaad te pleeg, die rig van 'n vuurwapen en die besit van 'n verbode vuurwapen sonder 'n reeksnommer in die Krugerwildtuin.
Adv. Ansie Venter, namens die staat, het aan die hof uitgewys dat renosters 'n opdraande stryd voer om oorlewing, dat hulle wreed gestroop word, wat die uitwerking van stropery op die ekonomie is, asook watter ongelooflike druk daar op bewaarders is, het Nyuswa gesê.
Die landdros het gesê daar is 'n plaaslike én internasionale beroep dat stropery gestuit moet word. Hy het ook gesê Sithole het geen berou getoon nie en aangevoer hy word vals beskuldig, al hét die getuienis die teendeel bewys.
Lesufi het Sithole 20 jaar lank tronk toe gestuur en die howe gevra om diere, wat deel van die gemeenskap vorm, te help beskerm.
"Die NVG is tevrede met die vonnis omdat dit 'n streng boodskap aan die samelewing stuur dat enige skade wat wilde diere berokken word, swaar gestraf kan word," het Nyuswa gesê.
hof Krugerwildtuin Nasionale Vervolgingsgesag renoster stropery
Goed so sluit hom langer weg omdat hy lieg ook
Dis reg. Sluit toe
Dis reg, laat die vuilgoed sit!!!!
Dis n nuwe een , hierdie kastige rede vir stap in wildtuin met n wapen. Wonder wat sou hy sê as daar renosterhorings by hom gevind was ?